CELEX: 62016CN0233
Language: et
Date: 2016-04-25 00:00:00
Title: Kohtuasi C-233/16: Eelotsusetaotlus, mille on esitanud Tribunal Supremo (Hispaania) 25. aprillil 2016 – Asociación Nacional de Grandes Empresas de Distribución (ANGED) versus Generalitat de Catalunya

18.7.2016   
            
            
               ET
            
            
               Euroopa Liidu Teataja
            
            
               C 260/21
            
         Eelotsusetaotlus, mille on esitanud Tribunal Supremo (Hispaania) 25. aprillil 2016 – Asociación Nacional de Grandes Empresas de Distribución (ANGED) versus Generalitat de Catalunya
   (Kohtuasi C-233/16)
   (2016/C 260/27)
   Kohtumenetluse keel: hispaania
   
      Eelotsusetaotluse esitanud kohus
   
   Tribunal Supremo, Sala de lo Contencioso-Administrativo, Sección Segunda (Hispaania kõrgeim kohus, halduskolleegiumi teine koda)
   
      Põhikohtuasja pooled
   
   
      Apellant: Asociación Nacional de Grandes Empresas de Distribución (ANGED)
   
      Vastustaja: Generalitat de Catalunya
   
      Eelotsuse küsimused
   
   
               1.
            
            
               Kas ELTL artikleid 49 ja 54 tuleb tõlgendada nii, et nendega on vastuolus piirkondlik maks, mida kohaldatakse selliste suurte individuaalsete kaubanduskeskuste kasutamise suhtes, mille müügipind on 2 500 m2 või suurem, mõju tõttu, mida sellised kaubanduskeskused võivad avaldada territooriumile, keskkonnale ja asjaomase piirkonna asulakaubandusele, samas kui õigusnormide kohaselt kohaldatakse maksu sõltumata sellest, kas kõnealused kaubandusettevõtted asuvad tegelikult tiheda asustusega asulaalal või väljaspool seda, ja enamasti peavad seda tegelikult tasuma teiste liikmesriikide ettevõtjad, kusjuures: i) maksu ei kohaldata kaubandusettevõtjate suhtes, kellele kuulub mitu kaubandusettevõtet, millest igaühe individuaalne müügipind jääb alla 2 500 m2, ja seda olenemata sellest, kui suur on ettevõtja kõigi ettevõtete müügipindade pindala kokku; ii) maksust on vabastatud suured kollektiivsed kaubandusettevõtted; iii) maksust on vabastatud individuaalsed kaubandusettevõtted, mis müüvad aiakaupu ja sõidukeid, ehitusmaterjale, masinaid ja tööstustarvikuid, ja iv) maksu kohaldatakse ainult 40 % suhtes lõplikust maksubaasist kaubandusettevõtete puhul, mis müüvad peamiselt mööblit, sanitaarkaupu, uksi ja aknaid, ning ehituskaubamajade puhul?
            
         
               2.
            
            
               Kas ELTL artikli 107 lõiget 1 tuleb tõlgendada nii, et selle artikli kohaselt keelatud riigiabiga on tegemist järgmistel juhtudel: i) selliste individuaalsete kaubandusettevõtete, mille müügipind jääb alla 2 500 m2, kollektiivsete kaubandusettevõtete ja selliste individuaalsete kaubandusettevõtete, mis müüvad aiakaupu ja sõidukeid, ehitusmaterjale, masinaid ja tööstustarvikuid, täielik vabastus IGEC maksust ning ii) selliste individuaalsete kaubandusettevõtete, mis müüvad peamiselt mööblit, sanitaarkaupu, uksi ja aknaid, ning ehituskaubamajade osaline vabastus IGEC maksust?
            
         
               3.
            
            
               Kui eespool nimetatud täielik ja osaline IGEC maksu vabastus kujutab endast riigiabi ELTL artikli 107 lõike 1 tähenduses, siis milline on sellise otsuse ajaline ulatus, arvestades seda, et on olemas üks kiri, mille konkurentsi peadirektoraadi riigiabi direktor saatis 2. oktoobril 2003 Hispaania Kuningriigi esindusele Euroopa Liidus seoses juhtumiga CP 11/01 (Kataloonia autonoomse piirkonna poolt Kataloonia autonoomse piirkonna parlamendi seaduse alusel väidetavalt antud abi), ja selle kirja sisu?